Բոլցանո (քաղաք)

Բոլցանո (), քաղաք Իտալիայում։ Գտնվում է Տրենտինո Ալտո Ադիջե մարզում՝ Բոլցանո գավառում։ Հարավային Տիրոլի մարզկենտրոնն է, Ալպյան ողջ տարածաշրջանի խոշոր բնակավայրերից մեկը։ Ունի հեղինակավոր համալսարան, որտեղ դասավանդումն իրականացվում է անգլերեն, գերմաներեն, իտալերեն։ Բոլցանոյում է տեղակայված Իտալիայի զինված ուժերի ալպյան զորամիավորման բարձրագույն հրամանատարության շտաբը, ինչպես նաև՝ հատուկ, մարտական և օժանդակ որոշ ստորաբաժանումներ։ Բոլցանոն Իտալիայի լավագույն քաղաքներից մեկն է համարվում կյանքի որակի առումով։ 

Բնակչությունը կազմում է 98 100 մարդ, բնակչության խտությունը՝ 1 882,42 մարդ/կմ²։ Զբաղեցնում է 52,34 կմ² մակերես։ Փոստային ինդեքս՝ 39100, հեռախոսային կոդ՝ +39 0471։

Պատմություն 

Հին և միջնադարյան ժամանակաշրջաններում բնակավայրը, Բաուսանում անվանումով, հաջորդաբար գտնվել է հռոմեական կայսրության, օստգոթերի թագավորության, Բյուզանդական Իտալիայի, Լոմբարդական թագավորության, Սրբազան հռոմեական կայսրության, այնուհետև Բոտցենա անվանումով՝ Հաբսբուրգների միապետության կազմում։ Այդ ժամանակաշրջանում քաղաքի բնակչությունը գերազանցապես գերմանախոս էր։ Հենց այդ ժամանակներից  (1514 թվականից) է պահպանվել ամեն տարի մեկ շաբաթ շարունակ հարյուր դերասանի մասնակցությամբ լիտուրգիական դրամաներ ներկայացնելու ավանդույթը։

1867 թվականից մինչև 1918 թվականը, արդեն Բոցեն անվանումով, քաղաքը մտել է Ավստրիական, այնուհետև՝ Ավստրոհունգարական կայսրության կազմի մեջ, եղել Տիրոլյան մարզի Բոցեն շրջանի վարչական կենտրոնը։

Առաջին համաշխարհային պատերազմից հետո դարձել է Իտալիայի թագավորության քաղաքներից մեկը։ Այդ պատմական իրադարձությունը հավերժացնելու նպատակով Բոլցանոյում կանգնեցվել է Հաղթանակի հուշարձանը:

Ժողովրդագրություն 

Բնակչության թվաքանակի փոփոխությունները.

Կլիմա

Անվանի անձինք

 Արքիդուքս Ռայներ Յոզեֆ Ավստրիացի (1783–1853), Լոմբարդիա-Վենեցիայի փոխարքա
 Աննետ Մենց (1796–1869), 19-րդ դարի սկզբներին եղել է Բոլցանոյի ամենահարուստ կինը
 Դանիել Հարվից (1821 – 1884 in Bolzano), շախմատի գերմանացի վարպետ
 Հայնրիխ Անտոն Ավստրիացի (1828-1891), Ավստրիայի արքիդուքս
 Անտոն Աուսերեր (1843–1889), բնագետ և հնագետ
 Ալոիս Ռիլ (1844–1924), նեոկանտական փիլիսոփա
 Ալոիս Դելուգ (1859–1930), նկարիչ, Վիեննայի գեղարվեստի ակադեմիայի պրոֆեսոր
 Կարլ Թեոդոր Հոնիգեր (1881–1970), գրող, մշակույթի պատմաբան
 Ռեսել Օռլա (1889–1931), դերասանուհի
 Մաքս Վալիե (1895–1930), հրթիռային տեխնիկայի պիոներ, աստղագետ, գրող
 Քրիստիան Հեսս (1895–1944), նկարիչ, քանդակագործ
 Յոզեֆ Մայեր-Նուսեր (1910–1945), հակաֆաշիստական պայքարի հարատիրոլյան առաջնորդ
 Մարիա Գարդենա (1920–2008) կինոդերասանուհի, ճարտարապետ
 Ալսիդ Բեռլոֆա (1922-2011), քաղաքական գործիչ
 Դորիան Գրեյ (1928-2011), դերասանուհի
 Ադոլֆ Դալապոցա (ծնվ. 1940) օպերային երգիչ
 Օտտավիա Պիկոլո (ծնվ. 1949) դերասանուհի
 Աննա Ուտերբերգեր (ծնվ. 1985) դերասանուհի

 Էրիկա Լեխներ (ծնվ. 1947) - 1968 թվականի ձմեռային օլիմպիական խաղերի բրոնզե մեդալակիր
 Անտոնելլա Բելուտտի (ծնվ. 1968) - հեծանվորդուհի, օլիմպիական խաղերի կրկնակի չեմպիոն
 Գերդա Վայսենշտայներ (ծնվ. 1969) - բոբսլեիստուհի, ձմեռային օլիմպիական խաղերի չեմպիոնուհի և բրոնզե մեդալակիր
 Իլենյա Սկապին (ծնվ. 1975) -  ձյուդոիստուհի, օլիմպիական խաղերի կրկնակի մրցանակակիր
 Իզոլդա Կոստներ (ծնվ. 1975) - լեռնադահուկորդուհի, ձմեռային օլիմպիական խաղերի եռակի մրցանակակիր
 Կարեն Պուտցեր (ծնվ. 1978) - լեռնադահուկորդ, ձմեռային օլիմպիական խաղերի բրոնզե մեդալակիր
 Տանյա Կոնյոտո (ծնվ. 1985), ջրացատկորդուհի, աշխարհի և Եվրոպայի չեմպիոնուհի, օլիմպիական խաղերի կրկնակի մրցանակակիր
 Կարոլինա Կոստներ (ծնվ. 1987), գեղասահորդուհի, աշխարհի չեմպիոնուհի, օլիմպիական խաղերի բրոնզե մեդալակիր

Պատկերասրահ

Քույր քաղաքներ
Բոլցանոն բարեկամական և գործընկերային հարաբերություններ է հաստատել հետևյալ քաղաքների հետ

Ծանոթագրություններ

Արտաքին հղումներ 

 Bolzano City Hall Official website (in Italian and German)
 Bolzano Tourist Board Official website

Իտալիայի բնակավայրեր
Իտալիայի համալսարանական քաղաքներ